Nóg teenkanting teen Eskom se yslike verhoging(Foto: pixabay) Nog organisasies het teenkanting gebied teen Eskom se aansoek by die nasionale energiereguleerder (Nersa) dat ŉ 20,5%-verhoging vir die 2022‑’23-boekjaar landwyd ingestel moet word. Jennifer Glover, VF Plus-raadslid in die Ekurhuleni-metroraad, sê die Ekurhuleni-koalisieregering, waarvan haar party deel is, het ŉ skrywe gerig aan die uitvoerende hoof van Eskom, André de Ruyter, waarin die koalisie sy teenkanting uitspreek teen Eskom se voorgestelde tariefverhoging van 20,5%. “Die verhoging is onredelik weens verskeie faktore soos die heersende hoë werkloosheidskoers. Die voorgestelde verhoging is ook ver bo die inflasiekoers van 5.5% wat ŉ aanduiding is dat inwoners dit eenvoudig nie kan bekostig nie,” sê Glover. Sy meen die gevolge van die 2020/2021-inperkings is nog lank nie verby nie. Talle sakeondernemings is nog onder druk en ander was genoodsaak om hul ondernemings af te skaal of selfs die deure te sluit. “Eskom sal moet herbesin oor die verhoging. Die publiek word reeds tot die uiterste beproef deur die swak ekonomie en die punt is bereik waar gewone salaristrekkers bloot nie ŉ buitensporige verhoging soos hierdie sal kan bekostig nie.” Randall Williams, uitvoerende burgemeester van Tshwane, sê die stad verwerp ook die buitensporige tariefverhoging wat Eskom voorstel. “Dit is uitbuiting en sal ŉ nadelige impak het op inwoners in Tshwane en finansiële volhoubaarheid in die stad.” Die nasionale tesourie het ŉ verhoging van 8,5% voorgestel, maar Eskom het in ŉ aansoek by Nersa ŉ rits dubbelsyfer-verhogings versoek oor die volgende drie jaar. Die kragvoorsiener het ŉ 20,5%-verhoging gevra vir 2022-’23, gevolg deur 15,07% vir die daaropvolgende jaar en ŉ 10%-verhoging vir die jaar daarna. Indien dié voorstel goedgekeur word, sal elektrisiteit van Eskom binne drie jaar byna 50% duurder wees as wat dit tans is. “Dit sal ŉ dramatiese en negatiewe impak hê op inwoners, ondernemings en die stad,” verduidelik Williams. “Ons besef dat Eskom finansiële probleme ervaar en sy sakemodel wil omkeer, maar die verantwoordelikheid kan nie aan verbruikers oorgelaat word nie. Die realiteit is ongelukkig dat, selfs met dié buitensporige verhogings, is Eskom-dienste steeds nie gewaarborg nie. Inwoners en ondernemings beleef steeds gereeld kragonderbrekings.” Williams is besorg dat ŉ tariefverhoging ook sal lei in ŉ toename tot onwettige verbindings, omdat die koste van elektrisiteit onvolhoubaar sal word vir inwoners met ŉ laer inkomste en wat nie kan bekostig om onafhanklik te word van die kragvoorsiener nie. “Eskom moet beperk word tot enkelsyfer-verhogings. Dit sal belegging en groei stimuleer wat noodsaaklik is dat ons ekonomie werkloosheid en armoede kan takel.”